定軍山歎
作者：孫應時
朝代：宋

paragraphs: 仲達受巾幗，佐治來閉營。
君看此情事，豈辦吾孔明。
八陣有天威，千里無留行。
但度渭水去，賊勢能不爭。
便當截狼頭，三輔即日平。
連年計茲役，獨坐糧運縈。
所以五丈原，駐軍方雜耕。
俶載維首夏，望望秋穀升。
云何西風至，忽已落大星。
痛哉萬世功，於此喪垂成。
炎精遂淪謝，王路終榛荆。
三馬肆蹄齧，羣雄迄縱橫。
公乎少徐死，此禍何由生。
天機定誰執，變化紛可驚。
喬木定軍山，空有身後名。
世論復鹵莽，嗚咽志士情。
朗詠少陵詩，何誅陳壽評。